Секторот за инспекциски надзор во областа на социјалната заштита и заштита на децата при Министерството за труд и социјална политика преку инспекторите за социјална заштита Александра Божиновска со службена легитимација број 28-0011 и Сејди Џемаили со службена легитимација број 28-0015 изврши редовен инспекциски надзор над субјектот на инспекцискиот надзор Приватна установа за социјална заштита на стари лица „ЛАБОС“ - Скопје Ул. „Христо Татарчев“ бр.242В Скопје, застапувана од Сузана Мајнова – Директор на установата и со Записник ИП1 број 16-199 од 14.06.2024 година ја утврди фактичката состојба и врз основа на член 338 од Законот за социјалната заштита („Службен весник на РСМ” број 104/19, 146/19, 275/19, 302/2020, 311/2020, 163/2021, 294/21, 99/22, 236/22 и 65/23) (во натамошниот текст: Законот) го донесе следното

**Р Е Ш Е Н И Е**

Се наредува на Сузана Мајнова – Директор на на Приватната установа за социјална заштита на стари лица „Лабос“ - Скопје (во натамошниот текст: Установата), за отстранување на констатираните недостатоци и неправилности во примената на Законот за социјалната заштита, Законот за установите (,,Службен весник на РМ ,,број 32/2005, 120/2005 и 51/2011 и („Службен весник на Република Северна Македонија,, број 99/2022 ), подзаконските, општите, поединечните и другите акти донесени врз нивна основа, да ги преземе следните мерки во роковите и од страна на одговорното лице:

Установата со дозволен капацитет за сметување на 35 корисници која спаѓа во установи кои сместуваат до 35 корисници да обезбеди соодветен број на стручни кадри и тоа: еден одговорен работник за нега во смена (медицинска сестра-ССС), односно да има вработено 4 медицински сестри и една геронто домаќинка на 15 корисници во смена, односно како исклучок една геронто домаќинка за сите корисници во трета смена, односно да има вработено 8 геронто домаќинки, согласно член 171 од Законот и член 17 став 1 точка 1 алинеја 2 и 3 од Правилникот за нормативите и стандардите за простор, опрема, стручни кадри и средства потребни за основање и започнување со работа на установа за социјална заштита за стари лица (,,Службен весник на Република Македонија,, бр.125\15).

**Рокот за извршување на изречената инспекциска мерка изнесува 90 дена од приемот на решението и постојано.**

* 1. Установата со дозволен капацитет за сметување на 35 корисници да вработи едно лице помошен персонал (перална/шивач/хигиена), согласно член 171 од Законот и член 18 став 2 алинеја 2 од Правилникот за нормативите и стандардите за простор, опрема, стручни кадри и средства потребни за основање и започнување со работа на установа за социјална заштита за стари лица (,,Службен весник на Република Македонија,, бр.125\15).

**Рокот за извршување на изречената инспекциска мерка изнесува 90 дена од приемот на решението и постојано.**

* 1. Станбените единици во Установата да се опремат со ноќни ламби, согласно член 15, став 1, алинеја 1 од Правилникот за нормативите и стандардите за простор, опрема, стручни кадри и средства потребни за основање и започнување со работа на установа за социјална заштита за стари лица (,,Службен весник на Република Македонија,, бр.125\15).

**Рокот за извршување на изречената инспекциска мерка изнесува 10 дена од приемот на решението и постојано.**

* 1. Установата да води листа за евиденција за чистењето на станбените единици, која треба да биде јавно истакната на вратите на просториите и на која се потпишува лице задолжено за одржување на хигиената, согласно член 13 став 3 од Правилникот за нормативите и стандардите за простор, опрема, стручни кадри и средства потребни за основање и започнување со работа на установа за социјална заштита за стари лица (,,Службен весник на Република Македонија,, бр.125\15).

**Рокот за извршување на изречената инспекциска мерка изнесува 10 дена од приемот на решението и постојано.**

* 1. Стручната документација која ја изготвува стручниот работник - социјален работник да е потпишана од негова страна, со датум на изготвување и да е архивски заверена во установата, согласно член 281 од Законот за социјалната заштита.

**Рокот за извршување на изречената инспекциска мерка изнесува 20 дена од приемот на решението и постојано.**

6. Раководното или друго овластено лице во установата за социјална заштита е должно веднаш по истекот на рокот за извршување на инспекциските мерки, а најдоцна **во рок од три дена** писмено да ги извести инспекторите дали се извршени инспекциските мерки, согласно член 334 став 4 од Законот.

Жалбата изјавена против ова решение, не го одлага неговото извршување.

**О б р а з л о ж е н и е**

Секторот за инспекциски надзор во областа на социјалната заштита и заштита на децата при Министерството за труд и социјална политика, врз основа на член 338 од Законот за социјалната заштита преку инспекторите за социјална заштита Александра Божиновска со службена легитимација број 28-0011 и Сејди Џемаили со службена легитимација број 28-0015 изврши редовен инспекциски надзор над субјектот на инспекциски надзор Приватната установа за социјална заштита на стари лица „Лабос“ - Скопје, со седиште на ул.,, Христо Татарчев“ бр.242В, Скопје, застапувана од Сузана Мајнова, во постапката за остварување и користење на услугата на вон-семејна социјална заштита-сместување во установа за стари лица, при што за констатирани недостатоци и неправилности состави Записник ИП1 број 16-199 од 14.06.2024 година.

     За отстранување на утврдените недостатоци и неправилности изречени се инспекциски мерки и определен е рок за постапување.

Жалбата не го задржува извршувањето на решението согласно член 340 став 2 од Законот. Врз основа на изнесеното се одлучи како во диспозитивот на ова решение.

**Правна поука:** Против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во Секторот за инспекциски надзор во областа на социјалната заштита и заштита на децата при Министерство за труд и социјална политика под ИП1 број 16-199 на 20.06.2024 година.

Инспектори за социјална заштита:

 Александра Божиновска

 Сејди Џемаили